30/06/2022 | Administración LocalMunicipal
Ames
Aprobación definitiva do Regulamento de condicións de prestación do Servizo de Atención Temperá dos Concellos de Teo e Ames.

En sesión plenaria do 28 de abril de 2022, préstase a aprobación inicial o Regulamento de condicións de prestación do Servizo de Atención Temperá dos Concellos de Teo e Ames. Durante o prazo de exposición pública de trinta días hábiles (Boletín Oficial da Provincia da Coruña núm.85 do xoves 5 de maio de 2022 ) non se presentou ningunha reclamación, polo que o acordo de aprobación inicial do Regulamento de condicións de prestación do Servizo de Atención Temperá dos Concellos de Teo e Ames quedou elevado a definitivo de forma automática. En cumprimento do previsto no artigo 70.2 da LRBRL faise público o texto definitivamente aprobado ós efectos da súa entrada en vigor que terá lugar unha vez publicado o texto definitivamente aprobado e transcorra o prazo previsto no artigo 65.2 LRBRL. Contra o presente acordo interporase recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia no prazo de dous meses a contar desde o día seguinte á publicación do presente anuncio, de conformidade co artigo 46 da Lei 29/1998, de 13 de xullo, da Xurisdición Contencioso-Administrativa. O texto integro do regulamento aprobado definitivamente é o seguinte: 1. OBXECTO DO SERVIZO DE ATENCIÓN TEMPERÁ 2. PRINCIPIOS REITORES 3. PRESTACIÓNS DO SAT TEO-AMES 4. METODOLOXÍA DAS ACTUACIÓNS NA ATENCIÓN TEMPERÁ NO SAT TEO-AMES 5. ÁMBITO TERRITORIAL E TEMPORAL DA PRESTACIÓN DO SAT NO CONCELLO TEO-AMES 6. MEDIOS PERSOAIS E MATERIAIS PARA A PRESTACIÓN DO SAT TEO-AMES 7. NORMAS XERAIS DE ACCESO E FUNCIONAMENTO DO SERVIZO ATENCIÓN TEMPERÁ 8. DEREITOS E DEBERES DAS PERSOAS USUARIAS DO SAT TEO-AMES 9. CONTROL E SEGUIMENTO DO SAT TEO-AMES 10. PROTOCOLO DE DERIVACIÓN, INTERVENCIÓN, COORDINACIÓN E FINALIZACIÓN DA ATENCIÓN DO SAT TEO-AMES 11. PROTOCOLOS DE INCIDENCIAS 12. LISTAXE DE AGARDA 13. PROPOSTA DE AVALIACIÓN O Decreto 183/2013, polo que es crea a Rede galega de atención temperá define este servizo como o conxunto de intervencións dirixidas á poboación infantil de 0 a 6 anos, á súa familia e ao seu contorno, e que ten por obxectivo dar resposta o antes posible ás necesidades transitorias ou permanentes que presentan os nenos e as nenas con trastornos no desenvolvemento da súa autonomía persoal e a inclusión social. Dende o servizo de atención temperá da agrupación Teo-Ames ofrécese unha intervención biopsicosocial que favorece a adquisición ou a recuperación de funcións e de habilidades persoais e sociais para a mellora da autonomía, da convivencia familiar e da inclusión social. Enténdese por trastorno do desenvolvemento, aquelas situacións en que, como consecuencia dunha alteración das estruturas ou funcións corporais, restricións na participación social ou calquera outro factor contextual, se produce un atraso ou desviación significativos no desenvolvemento das capacidades, adquisicións e recursos persoais típicos para a idade de referencia. De outra banda, unha situación de risco de padecer un trastorno no desenvolvemento é aquela na que existen circunstancias de vulnerabilidade evolutiva que requiren intervención pola descompensación negativa entre factores de risco e protección. Os principios reitores da Rede galega de atención temperá, na que se atopa incluído o Servizo de Atención Temperá Teo-Ames son os seguintes: a) Universalidade: acceso ao servizo de todas as persoas que reúnan os requisitos e condicións establecidas. b) Igualdade: ausencia de calquera discriminación no acceso ao servizo. c) Responsabilidade pública: inserción dos servizos nos sistemas sanitario, de servizos sociais e educativo, garantidos polo sector público autonómico de Galicia. d) Descentralización e proximidade: achegamento eficiente do servizo ás persoas destinatarias implementando, sempre que sexa posible, actuacións de base comunitaria para a inclusión social, entendendo os servizos sociais comunitarios como o primeiro nivel de intervención do sistema galego de servizos sociais. e) Coordinación: o sistema sanitario, o sistema educativo e os servizos sociais están directamente implicados na protección de menores e deben establecer mecanismos de coordinación eficaces para optimizar os recursos humanos e económicos, evitando en todo momento a fragmentación que poida darse como consecuencia da intervención de múltiples axentes, entidades ou profesionais, así como garantir a continuidade do proceso: a detección, derivación, seguimento e/ou intervención como obxectivos centrais na coordinación na protección dos/as menores de 6 anos. f) Integración social: garantir o dereito das persoas a participar en todos os ámbitos da sociedade recibindo o apoio que necesitan no marco das estruturas comúns de educación, saúde, lecer e cultura, e servizos sociais, recoñecéndolles os mesmos dereitos que ao resto da poboación. g) Interese superior do/a menor. h) Prevención: co obxecto de manter a autonomía persoal dos/as menores e evitar o posible agravamento dos trastornos no desenvolvemento que os afecten ou exista risco de que os poidan afectar. i) Gratuidade: como principio inspirador da Rede, estes servizos non estarán suxeitos a contraprestación económica por parte das persoas usuarias. j) Interdisciplinariedade e alta cualificación profesional. k) Diálogo e participación familiar. l) Calidade. O catálogo de servizos específicos de atención temperá está constituído polo conxunto de actuacións, prestacións, recursos, tratamentos, axudas e demais medios de atención dirixidas aos/ás nenos/as, ás súas familias e ao seu contorno, para dar resposta o antes posible ás necesidades transitorias ou permanentes que presentan os nenos e as nenas con trastornos no desenvolvemento da súa autonomía persoal e a súa inclusión social. A consecución deste obxectivo desenvolverase de acordo co plan personalizado de intervención de caso, que na liña do recollido no Decreto 183/2013, do 5 de decembro, polo que se crea a Rede Galega de atención temperá, incluirá ao menos, actuacións nos seguintes eixes: a) Actuacións de prevención, acollida, observación, valoración e diagnóstico do/a menor, e de información, orientación, asesoramento e apoio ás familias e aos recursos do contorno, en relación ao itinerario e circunstancias evolutivas dos/as nenos/as de 0 a 6 anos. b) Actuación de estimulación e apoio emocional, social, sanitario e educativo para o desenvolvemento activo da autonomía persoal do/a neno/a e a súa inclusión familiar, escolar e social, tendo sempre en conta as súas necesidades e prioridades evolutivas. Así mesmo, e de acordo co establecido no Decreto 149/2013, do 5 de setembro, polo que se define a carteira de servizos sociais, para a promoción da autonomía persoal e a atención ás persoas en situación de dependencia, e se determina o sistema de participación das persoas usuarias no financiamento do seu custo, os servizos de atención temperá deberán comprender as prestacións de: 1º. Diagnose e valoración dos trastornos de desenvolvemento dos/das nenos/as.2º. Desenvolvemento psicomotor.3º. Desenvolvemento cognitivo.4º. Desenvolvemento da linguaxe e comunicación.5º. Desenvolvemento da autonomía.6º. Desenvolvemento da área social e afectiva.7º. Apoio, información, habilitación e formación da familia. O equipo de atención temperá do SAT Teo-Ames garantirá unha atención especializada e interdisciplinar. As actuacións terán un carácter multidimensional e biopsicosocial mediante o equipo interdisciplinar especializado en desenvolvemento infantil de 0 a 6 anos que seguirá un modelo metodolóxico común de actuación, conforme aos seguintes criterios: a) Detección precoz dos trastornos do desenvolvemento ou das situacións de risco de padecelos. b) Valoración e intervención interdisciplinaria e transdisciplinaria a través das fases de acollida, valoración, intervención e avaliación. c) Identificación e rexistro do trastorno do desenvolvemento, competencias persoais, factores contextuais, barreiras e facilitadores para o progreso na autonomía persoal e a inclusión social, seguindo o modelo conceptual común da CIF-IX (Clasificación internacional do funcionamento, da discapacidade e da saúde). Esta documentación estará incorporada nun expediente único. d) Elaboración e seguimento dun plan personalizado de intervención e formulación coa familia dun contrato asistencial de actividades e apoios específicos que recolla os dereitos e obrigas de ambas partes, así como os recursos que se porán á disposición do/a menor. e) Coordinación cos recursos dos servizos sociais, educativos e sanitarios relacionados cos procesos referidos. f) Autonomía persoal: consideración permanente das persoas destinatarias como suxeitos activos das actuacións que traten de facilitar o seu desenvolvemento persoal. g) Atención personalizada: adecuación flexible do servizo ás situacións e necesidades particulares das persoas destinatarias. h) Atención especializada multidisciplinar: as actuacións terán un carácter multidimensional e biopsicosocial mediante equipos multidisciplinarios especializados en desenvolvemento infantil de 0 a 6 anos. Sen ánimo exhaustivo refírense a continuación, as actuacións que desenvolverá o equipo do servizo, para acadar a axeitada atención da poboación destinataria: a) Atención de consultas previas sobre casos que poidan ser obxecto de atención no servizo. b) Acollida, valoración de casos, formulación de plan de traballo, execución do plan, avaliación da evolución e da posible alta. c) Acompañamento á familia e remisión a outros recursos de interese. d) Rexistro de casos conforme ao sistema vixente en cada momento. e) Coordinación con profesionais implicados na atención das persoas atendidas. En particular co persoal dos servizos sociais municipais de referencia. f) Asignación da persoa coordinadora de caso entre as que conforman o equipo de atención temperá. g) Emisión de informes de caso cando sexa preciso e no momento da alta. h) Sensibilización do contorno e difusión da labor realizada polo SAT. i) Planificación de programas comunitarios para promover a prevención e a estimulación. j) Organización de celebracións relacionadas ca sensibilización e saídas que promovan a integración social das persoas con discapacidade. k) Calquera outra que supoña unha mellora na calidade de vida das familias usuarias e que estea dentro das normas establecidas no Decreto 183/2013 de 5 de decembro, polo que se crea a Rede Galega de Atención Temperá. A atención a poboación infantil e ás súas familias realizarase, no local habilitado ao efecto e garantirá a prestación do servizo para ambos concellos (Teo e Ames). O servizo prestarase os cinco días por semana, por un total de 38 horas e 30 minutos semanais por profesional. A unidade permanecerá aberta de mañá e de tarde e no seguinte horario: luns a xoves de 9:00 a 14:00 e de 15:00 a 19:00 horas. Os venres o servizo prestarase de 8:00 a 14:30. Dito horario manterase, sen prexuízo dos cambios e adaptacións que sexan precisos por causas do servizo ou sempre que se acorde por parte da comisión mixta de xeito xustificado. Nos meses de xullo e agosto, poderán realizarse axustes de horario sen diminuír o número total de horas semanais de servizo por profesional. Conforme ao establecido no convenio asinado polos concellos de Teo e Ames para a xestión compartida do SAT, a dedicación do equipo profesional á atención de nenas e nenos de cada un dos municipios será do 50%. Sendo igualmente equitativos neste ámbito, o tempo destinado a labores de coordinación e formación. O SAT de Teo e Ames conta cun equipo técnico formado por tres profesionais, concretamente un/unha psicólogo/a, un/unha logopeda e un/unha terapeuta ocupacional. Todos os membros están especializados en desenvolvemento infantil e atención temperá e/ou en apoio familiar, ou acreditan experiencia suficiente nestas materias para a realización das súas funcións. O equipo conta cunha persoa responsable que actúa como coordinadora deste e interlocutora coas persoas responsables a nivel municipal. O SAT Teo-Ames dispón da dotación suficiente para desenvolver a súa actividade. Sen prexuízo das melloras que neste ámbito poidan realizarse para incrementar os niveis de calidade e adaptación ás necesidades específicas da poboación usuaria. Poden diferenciarse tres tipoloxías principais de materiais: a) Material terapéutico: material educativo, de xogo e equipamentos técnicos para facilitar a prestación do servizo. b) Material funxible. c) Equipamentos informáticos, teléfono móbil de contacto e material de oficina non funxible. a) O equipo de atención temperá promoverá a difusión da actividade do servizo e orientará a familias e profesionais sobre a conveniencia de acceso a este. b) O acceso ao Servizo de Atención Temperá requirirá da derivación formal por parte do servizos de pediatría. c) As entrevistas concertaranse mediante previa cita, a través dun número de teléfono ou correo electrónico do servizo. d) O horario de atención directa á familia e ao/á neno/a será fixado dentro do horario de funcionamento do servizo e acordarase entre a familia e o equipo profesional, atendendo ás necesidades existentes da familia e aos horarios dispoñibles de cada profesional. e) As persoas acompañantes da/o menor estarán nos espazos comúns cando a persoa responsable así o indique. Igualmente, participarán das sesións cando resulte adecuado. f) O mantemento e a frecuencia horaria na atención á/o menor e á familia, estará suxeito á capacidade do servizo e a súa dispoñibilidade horaria. g) Os cambios ou modificacións no réxime de asistencia ao centro deberán informarse á familia coa máxima antelación. h) A ausencia reiterada e non xustificada será causa de suspensión ou extinción do servizo previa realización das comprobacións necesarias. Todas as persoas usuarias que acudan ao Servizo de Atención Temperá do Concello de Teo-Ames terán os seguintes dereitos: · Coñecer o nome e a función dos profesionais que atenden ao/á menor. · Recibir atención especializada en condicións de igualdade, sen que poda ser obxecto de discriminación por razón algunha, respectando a súa personalidade, dignidade e intimidade. · Ofrecer atención, prestacións e servizos dispoñibles no centro que o equipo de Atención Temperá considere necesario. · Recibir información comprensible do desenvolvemento do/a neno/a, o progreso e o tratamento que se levará a cabo. · Manter a confidencialidade de toda a información relacionada coa atención segundo a lexislación en materia de protección de datos persoais. · Recibir un informe cando sexa preciso e cando se finalice o tratamento no centro. En dito informe incluirase o seguimento e as actividades necesarias que se deberán levar a cabo no domicilio para manter e mellorar o conseguido até o momento. Todos as persoas usuarias que acudan ao Servizo de Atención Temperá do Concello de Teo-Ames teñen os seguintes deberes: · Manter o debido respecto ás normas establecidas no centro, así como ao persoal que presta os servizos no mesmo. · Coidar as instalacións e colaborar no seu mantemento. · Respectar as citas e sesións, sendo puntuais tanto no momento da chegada como saída. No caso de non poder asistir, débese cancelar cun mínimo de 24 horas. Se ditas faltas non son xustificadas e/ou avisadas, de forma reiterativa, poderase modificar o horario dándolle prioridade a outras persoas usuarias. · As persoas acompañantes dos/das nenos/as deberán permanecer no centro onde se imparten as terapias ou ben estar localizados durante o transcurso do tratamento. · Informar ás profesionais que conforman o equipo do Servizo de de Atención Temperá de calquera información ou cambio relevante na vida do/a neno/a que poda interferir no seu tratamento. · Os pais/as nais ou titores do/a menor comprométense a participar activamente co acordado no Plan Personalizado de Intervención (PPI) seguindo as pautas de actuación que se lle faciliten, evitando condutas ou situacións que atrasen o desenvolvemento e a autonomía do neno ou a evolución no programa. · Promover ou facilitar o contacto e a colaboración do persoal do servizo con outros recursos ou centros aos que acuda o/a neno/a. O servizo quedará sometido de forma permanente ao control da comisión mixta da agrupación de concellos Teo-Ames, que poderá revisar os servizos e traballos prestados, tal como se recolle no punto quinto do convenio asinado e nos pregos de contratación do servizo. A actuación do SAT de Teo e Ames seguirá o establecido no Protocolo de coordinación, intervención e derivación interinstitucional en atención temperá. As distintas fases da atención organízanse conforme ao seguinte itinerario descrito neste documento de consenso promovido pola administración autonómica e de acordo aos contidos alí establecidos: ➔ Proceso de detección precoz e de derivación · Fase de detección precoz ➔ Proceso de valoración e intervención · Fase de acollida · Fase de valoración · Fase de intervención · Fase de avaliación · Finalización do servizo Compre ter en conta, que a consideración de veciñanza nalgún dos dous concellos conveniados é requisito necesario para o acceso a este. Así mesmo, a perda desta condición será causa de finalización da atención no SAT. Defínense, a continuación, os procedementos a seguir ante circunstancias que poden supor incidencias relevantes para a prestación das atencións do SAT. Calquera ausencia ás citas que non conte con aviso previo ou motivación será obxecto de seguimento específico por parte do equipo. Efectuarase contacto coas familias para coñecer os motivos da ausencia e no seu caso colaborar na resolución destes. Transcorrido un mes de ausencias sen xustificar e sen previsión de reinicio do servizo, remitirase carta á familia reiterando a necesidade de clarificar a situación e proceder, de ser o caso, a unha alta voluntaria no SAT. De non obterse resposta, reiterarase a comunicación por escrito, nesta ocasión para dar traslado de que se procederá a alta de oficio. O incumprimento de normas de organización do servizo por parte das persoas usuarias do SAT e da súa familia será inicialmente tratado polo equipo técnico do servizo, requirindo da colaboración dos servizos sociais municipais ao que pertenza a unidade familiar no caso de que sexa preciso. De persistir a transgresión de normas, afectando esta ao desexable desenvolvemento da atención ao caso ou/e á organización xeral do servizo, procederase a dar traslado da situación á comisión mixta de coordinación para o estudo da posible apertura dun expediente disciplinario no marco do recollido no Decreto 183/2013, do 5 de decembro, polo que se crea a Rede Galega de atención temperá. As persoas usuarias do servizo poderán presentar queixas formais directamente ante o SAT ou acudir aos municipios de referencia ou á inspección de servizos sociais. A comisión mixta de coordinación deberá ser coñecedora das incidencias que neste ámbito se produzan e participará, de ser necesario, da súa resolución. Con carácter xeral seguirase o establecido na Orde da Consellería de Política Social do 12 de xaneiro de 2021 pola que se regula a presentación e a comunicación das reclamacións en materia de servizos sociais. Como calquera servizo de atención a menores, pero tendo en conta a especial vinculación que existe cos servizos sociais dos concellos de Teo e Ames, a detección de calquera factor que poida considerarse constitutivo dunha situación de risco ou desamparo de menores, será trasladada aos servizos sociais municipais de referencia: non recollida do menor, indicios de maltrato ou desatención,. Ante a posibilidade de que exista unha demanda do servizo superior á capacidade de atención deste, establécense os seguintes criterios para a conformación de listaxe de agarda. ➔ Listaxes de agarda independentes: conformarase unha listaxe para atender a demanda de cada un dos concellos conveniados. ➔ No proceso de valoración inicial aplicarase o baremo de acceso, que, de ser necesario, determinará a orde de entrada no servizo. ➔ O baremo a aplicar será o seguinte: A concorrencia dos factores de risco social deberán ser apreciados polos servizos sociais de referencia do/a neno/a e constarán en informe emitido por estes. No que respecta a outras circunstancias valoradas, o equipo deberán facer constar no expediente a concorrencia destas, argumentando a relevancia para priorizar a atención. ➔ A listaxe de agarda só entrará en aplicación de non existir dispoñibilidade para a atención unha vez que o caso é derivado formalmente ao SAT. Con carácter anual (axustándose aos períodos subvencionables) realizarase unha memoria do servizo, na que se dará conta da actividade desenvolta dende o SAT. Incluíranse datos estatísticos de intervención tanto a nivel individual e grupal, como de coordinación con entidades e profesionais e de desenvolvemento de actividades de carácter comunitario: difusión do servizo a nivel xeral ou de colectivos específicos. A memoria será presentada á comisión mixta de coordinación para a súa toma en consideración no proceso de avaliación xeral do SAT dos concellos de Teo e Ames. Ames, 27 de xuño de 2022 O alcalde José Blas García Piñeiro